Here is a page extracted from Wikipedia that may contain CSS, HTML, and a lot of unformatted text.

Title: Palmira Pla Pechovierto
Content: Palmira Pla Pechovierto (Cretas, 1914 - †Castellón, 27 d'agosto de 2007) estió una pedagoga y mayestra aragonesa. Filla d'un Guardia Civil, Palmira Pla vivió en La Puebla d'Íxar y en Cedriellas, an que destinoron a su pai. Mientres a Guerra Civil espanyola habió de tresladar-se a Barcelona y Valencia, pero dimpués tornó ta Teruel ta continar a suya faina docent en a zona republicana d'Aragón.

A la fin d'a Guerra Civil Espanyola, s'exelló en Francia, an que colaboró con a resistencia y conoixió a lo suyo esposo, Adolfo Jimeno. En 1946, emigran enta Venezuela. Treballó en o colechio "Los Caobos" de Caracas, dica que se tresladoron ta Maracay. Astí creyoron o Instituto Escuela Calicanto, an que Palmira y Adolfo aplicoron os metodos pedagochicos d'a Institución Libre de Enseñanza. Habioron de tornar ta Espanya en 1975 y vender o colechio por una malotía de l'hombre suyo.

Mientres a Transición Espanyola estió mayestra en Val d'Algorfa. En 1977, Palmira Pla fue esleita deputada d'as Corz Constituyents por o PSOE en a provincia de Castellón. Mientres ixe tiempo, no deixó de vesitar semanalment a escuela de Val d'Algorfa. Dimpués d'homologar-se a Constitución, tornó a la suya faina docent en Almazora, provincia de Castellón an que exerció durant 3 anyadas, dica que se chubiló.

En os zaguers anyos decidió donar 840.000 euros, provinients d'a venda d'a suya escuela en Venezuela, t'a Fundación d'a Universidat Carlos III (o suyo rector, Gregorio Peces-Barba, heba presidito as Corz en 1977). Asinas se creyoron as becas Palmira Pla, con a fin de que estudiants venezolanos puedan estudiar en a Universidat Carlos III de Madrit.

Muertos en Castellón
Naixius de Cretas
Pedagogos d'Aragón
Politicos d'Aragón
Politicos d'o Partido Socialista Obrero Español
1914 (naixencias)
2007 (muertes)